የማምረቻ ዘርፉን ለማሳደግ ለግሉ ባለሃብት የተለያዩ አማራጮች ተግባራዊ ይደረጋሉ ተባለ
 – የማምረቻ ዘርፉን ለማሳደግ የግሉን ባለሃብት ከማበረታታት ባሻገር የተለያዩ አማራጮች ተግባራዊ ይደረጋሉ አለ የኢንዱስትሪ ሚኒስቴር።ሚኒስትር ዲኤታው ዶክተር መብራህቱ መለስ ለፋና ብሮድካስቲንግ ኮርፖሬት እንዳሉት፥ በቀጣዮቹ 10 አመታት በማምረቻው ዘርፍ ለውጥ ሊያመጡ የሚችሉ ስትራቴጂካዊ እቅዶች እየተዘጋጁ ነው።መንግስት የግል ሴክተሩ በዚህ ዘርፍ በስፋት እንዲሳተፍ እየተዘጋጀ ያለው እስትራቴጂ ትኩረት አድርጓልም ነው ያሉት።በአሁኑ ጊዜም በረቂቅ የእስትራቴጂኮቹ ሰነዶች ላይ ከባለድርሻዎች ጋር ምክክር እየተካሄደ መሆኑን ገልጸዋል።ይህ ስራ የበለጠ በዘርፉ የሚታሰቡ እቅዶችን ለማሳካት ያሰችላል ተብሎ እንደሚጠበቅ የጠቆሙት ሚኒስትር ድኤታው፥ ይሁን እንጂ በዚህ ስራም ለውጥ ካልመጣ መንግስት ከግል ባለሃብቱ ጋር በሽርክና በዘርፉ ይሰማራል ብለዋል።ለዘርፉ ማደግ 60 ከመቶውን ድርሻ የሰለጠነ የሰው ሀይል ስለሚይዝ የበለጠ ትኩረት ተሰጥቶ እየተሰራበት ነው ያሉት ዶክተር መብራህቱ ፤ ለዚህም ሚኒስቴሩ የኢንዱስትሪ ዩኒቨርሲቲ ትስስሩን አጠናክሮ ከማስቀጠሉም ባሻገር ከሌሎች አካላት ጋር የተለያዩ አደረጃጀቶችን በመፍጠር እየሰራ እንደሚገኝ ተናግረዋል።ይህ ስራም የሚፈለገበትን ለውጥ እንዲያመጣ ሁሉም ሀላፊነቱን መወጣት የሚያስችለው ስራ ይከናወናል ነው ያሉት ሚኒስትር ድኤታው። (ኤፍ.ቢ.ሲ.)